# La Nouvelle Guerre des boutons

| *La Nouvelle Guerre des boutons* |
| --- |
|  |
| **filmo** |
| Originala titolo
 | *La Nouvelle Guerre des boutons* |
| Originala lingvo
 | franca lingvo
 |
| Kina aperdato
 | 2011, 12 apr. 2012
 |
| Ĝenro
 | komedia filmo
 |
| Reĝisoro(j)
 | Christophe Barratier
 |
| Produktisto(j)
 | Thomas Langmann
 |
| Scenaro
 | Christophe Barratier
 |
| Filmita en
 | Château de Parentignat
 |
| Muziko de
 | Philippe Rombi
 |
| Rolantoj
 | Guillaume Canet • Éric Naggar • François Morel • Gérard Jugnot • Grégory Gatignol • Ilona Bachelier • Jean Texier • Kad Merad • Laetitia Casta • Louis Dussol • Marie Bunel • Thierry Liagre • Thierry Nenez
 |
| IMDb
 |
|  |

La Nouvelle Guerre des boutons (La nova butonmilito) estas francia kineja filmo de 2011, de la reĝisoro Christophe Barratier. La filmo estis produktita de Thomas Langmann, kaj pri la scenaro respondecis Christophe Barratier. Ĉefaj aktoroj estis Guillaume Canet, Éric Naggar, François Morel, Gérard Jugnot, Grégory Gatignol, Ilona Bachelier, Jean Texier, Kad Merad, Laetitia Casta, Louis Dussol, Marie Bunel, Thierry Liagre kaj Thierry Nenez.

La filmo baziĝas sur enlande tre populara prijunulara romano *La Guerre des boutons* de Louis Pergaud, publikigita en 1912 kaj esperantigita en 1991. En Franclingvio ankaŭ la kinejaj filmigoj estas tre konataj, precipe la klasikaĵo La Guerre des boutons de 1962 - kaj ankaŭ en la ĉirkaŭaj landoj de Eŭropo ili tre konatas. Cetere la titolo, en Esperanto "La Nova Milito de la butonoj", aludas al tio ke en la filmo jam ekde generacioj tre luktas du infanaj bandoj de du najbaraj vilaĝoj de suda Francio - la filmo disvolviĝas en 1944, kaj la plenkreskuloj havas tute aliajn zorgojn ol infanajn ludojn, sed eble pro la milita etoso de 1944 la luktado de la du bandoj en tiu jaro speciale akriĝas. Sed la infanoj kutime ne batas kaj ne vundas sin, ĉar tion la gepatroj persekutus. Anstataŭe ili ŝiras la vestaĵojn de la malamikoj kaj detranĉas la butonojn, tielke kiam la infanoj tiel hejmenvenas, vekrias kaj lamentas la patrinoj, kaj la koleraj patroj disdonas vangofrapojn aŭ per bastono pugfrapadas. Tiel eblas laborigi la gepatrojn de la konkurantaj infanoj, sen mem esti akuzita ke oni kiel infano batis alian infanon. Sekve la trezoro da rezervaj butonoj estas aparte valora por ĉiu infana grupo, kaj la scio kiel eblas mem fiksi tian rezervan butonon per fadeno...

En la filmo de 2011 aperis pluraj en Francio konataj plenkreskaj aktoroj, sed kiam filmrecenzistoj laŭdis la filmon, ili aparte laŭdis la infanajn aktorojn. De ili nur Jean Texier, kiu ludis unu el la du 14-jaraj gvidantoj de du konkurantaj infanaj bandoj, ricevis vikipedian artikolon, sed ankaŭ la pli junaj "bandomembroj" ricevis aprezojn, ekzemple en la germanlingvaj rezencoj de la revuo  *TV Spielfilm* kaj en la kina enciklopedio *Lexikon des internationalen Films*. Tamen aliaj recenzistoj ankaŭ negative juĝis la filmon, aparte kompare al la klasikaĵo de 1962: ekzemple la recenzejo *Gérard du cinéma* post la jaro donis al tiu ĉi filmo kune kun la samtema refilmigo *La Guerre des boutons* de Yann Samuell, ankaŭ de 2011, la malhonorigon "plej aĉa filmo de la jaro". En la Internacia filmfestivalo Palm Springs de la sekva jaro la filmo *La Nouvelle Guerre des boutons* ricevis publikan premion.

## Vidu ankaŭ

* La Guerre des boutons (filmo) (1962)

## Eksteraj ligiloj

* *La Nouvelle Guerre des boutons* en Interreta filma datumbazo (angle)
* recenzo pri la filmo en la retejo *filmdienst.de* (germane)